62017TJ0370_RES
Kohtuasi T‑370/17
KPN BV
versus
Euroopa Komisjon
Üldkohtu (kaheksas koda) 23. mai 2019. aasta otsus
Konkurents – Koondumised – Televisiooni- ja telekommunikatsiooniteenuste Madalmaade turg – Täielikult toimiv ühisettevõtja – Otsus, millega koondumine tunnistatakse siseturu ja EMP lepinguga kokkusobivaks – Kohustused – Asjaomane turg – Vertikaalne mõju – Ilmne hindamisviga – Põhjendamiskohustus
Ettevõtjate koondumine – Komisjonipoolne läbivaatamine – Majanduslike asjaolude hindamine – Kaalutlusõigus – Kohtulik kontroll – Ulatus – Piirid
(ELTL artikkel 256; nõukogu määrus nr 139/2004, artiklid 2 ja 8)
(vt punktid 57–60 ja 106–108)
Ettevõtjate koondumine – Komisjonipoolne läbivaatamine – Asjaomase turu määratlus – Kriteeriumid – Kaupade asendatavus – Mõiste
(Nõukogu määrus nr 139/2004; komisjoni määrus nr 802/2004, I lisa; komisjoni teatis 97/C 372/03, punktid 15 ja 17)
(vt punktid 61–63, 68–71 ja 76)
Ettevõtjate koondumine – Komisjonipoolne läbivaatamine – Asjaomase turu määratlus – Komisjoni varasema otsustuspraktika mõju – Puudumine
(Nõukogu määrus nr 139/2004)
(vt punktid 79 ja 80)
Ettevõtjate koondumine – Siseturuga kokkusobivuse hindamine – Komisjonipoolne läbivaatamine – Konkurentsivastase mõju hindamine – Vertikaalne mõju – Tootmissisendituru konkurentsivastase sulgemise tõenäosuse hindamine – Kriteeriumid – Võime märkimisväärselt sulgeda ligipääs tootmissisenditurule – Oluline turujõud eelneval turul
(Nõukogu määrus nr 139/2004, artikkel 2; komisjoni teatis 2008/C 265/07, punktid 20, 31, 32 ja 35)
(vt punktid 109, 110, 113–115 ja 118–120)
Institutsioonide aktid – Põhjendamine – Kohustus – Ulatus – Otsus ettevõtjate koondumist reguleerivate sätete kohaldamise kohta – Koondumist lubav otsus
(ELTL artikkel 296; nõukogu määrus nr 139/2004)
(vt punktid 138–140)
Tühistamishagi – Väited – Puuduvad või ebapiisavad põhjendused – Sisulise õiguspärasuse väitest erinev väide
(ELTL artiklid 263 ja 296)
(vt punkt 141)
Kokkuvõte
23. mai 2019. aasta kohtuotsuses KPN vs. komisjon (T‑370/17) langetas Üldkohus otsuse seoses Euroopa Komisjoni 3. augusti 2016. aasta otsusega C(2016) 5165 final, millega tunnistatakse siseturu ja Euroopa Majanduspiirkonna lepinguga kokkusobivaks koondumistehing, millega Vodafone Groupe ja Liberty Global Europe Holding („teavitavad“ pooled) omandavad ühiselt kontrolli täielikult toimivas ühisettevõtjas, mis tegutseb Madalmaade telekommunikatsioonisektoris. Kõnealuse otsuse vaidlustanud hagejaks on teavitavate pooltega konkureeriv Madalmaade ettevõtja, kes tegutseb eelkõige Madalmaades televisiooniteenuste osutamiseks kasutatavate kaabelvõrkude sektoris. Tema hagi puudutas eelkõige vertikaalseid konkurentsiprobleeme televisioonisisu turustusahelas.
Üldkohus käsitles kõigepealt väidet, et asjaomase turu määratlemisel on tehtud ilmne hindamisviga. Sellega seoses tõi Üldkohus esile, et selleks, et saada teada, kas kaks toodet või teenust kuuluvad samale turule, tuleb teha kindlaks, kas need on eelkõige kliendi seisukohast oma iseloomulike tunnuste, hindade ja otstarbekohase kasutuse põhjal omavahel vahetatavad või asendatavad. Käsitletavas asjas leidis Üldkohus, et komisjon ei teinud ilmset hindamisviga, kui ta jättis tasuliste premium-sporditelekanalite pakkumise ja ostmise hulgituru rohkem segmentimata, arvestades nende kanalite asendatavust televisiooniteenuste jaemüüjate seisukohast, kuna nende kanalite kliendid ja sisu on sarnased.
Järgmiseks analüüsis Üldkohus ilmse hindamisvea olemasolu seoses koondumise vertikaalse mõjuga, eelkõige tootmissisendite sulgemise mõjuga kanalile Ziggo Sport Totaal tasuliste premium-sporditelekanalite pakkumise ja ostmise hulgiturul. Üldkohus tõi kõigepealt esile, et mitte-horisontaalseid ühinemisi käsitlevate suuniste kohaselt on tootmissisendituru sulgemisega tegu juhul, kui uus üksus piiraks pärast ühinemist tõenäoliselt juurdepääsu toodetele või teenustele, mida ta ilma ühinemiseta oleks tarninud. Turu konkurentsivastase sulgemise stsenaariumi tõenäosuse hindamisel peab komisjon uurima esiteks, kas ühinemisel tekkinud üksus oleks pärast ühinemist võimeline sulgema oluliselt juurdepääsu tootmissisenditele, teiseks, kas tal oleks ajendit seda teha, ning kolmandaks, kas turu sulgemine avaldaks konkurentsile järgnevatel kaubaturgudel märkimisväärset kahjulikku mõju. Need kolm tingimust on kumulatiivsed, mistõttu see, kui üks neist ei ole täidetud, on piisav, et välistada turusisendite konkurentsivastase sulgemise oht. Esimene neist tingimustest saab olla täidetud üksnes siis, kui ühinemisel tekkival vertikaalselt integreeritud äriühingul on oluline turujõud eelneval kaubaturul, see tähendab käesoleval juhul tasuliste premium-sporditelekanalite hulgimüügiturul. Ent Üldkohus leidis, et komisjon ei teinud ilmset hindamisviga, kui ta järeldas vaidlustatud otsuses, et ühinemisel tekkiv üksus ei ole võimeline rakendama turusisendite sulgemise strateegiat, kuna tema turuosa asjaomasel turul on alla 10%.